SUT kry sy eerste vrouerektorProf. Pamela Dube. (Foto: Verskaf) Die Sentrale Universiteit vir Tegnologie (SUT) in Bloemfontein het vandeesweek sy eerste vroue visekanselier en -rektor verwelkom. Die aanstelling van prof. Pamela Dube kom nadat die pos al byna twee jaar lank vakant was. “Ek sien my koms na SUT as die begin van ŉ nuwe dagbreek, ŉ nuwe reis,” sê sy. “En terwyl ons hierdie reis gesamentlik as ŉ kollektief begin, wil ek al die betrokkenes bedank vir julle vertroue in my om die universiteitsvisie te dryf en vir die voorreg om die eerste vrouevisekanselier en -rektor van SUT te word.” Voordat Dube by SUT aangesluit het, was sy ŉ adjunk-visekanselier van studenteontwikkeling en ondersteuning by die Universiteit van die Wes-Kaap. Sy het haar MA- en PhD-studie in vergelykende literatuur en media aan die Universiteit van Siegen in Duitsland voltooi en daar gewerk nadat sy aan die Universiteit van KwaZulu-Natal gegradueer het. Dube het al in die verlede as ŉ senior werknemer van die nasionale departement van onderwys gewerk, sowel as ŉ akademikus by die universiteite van Siegen in Duitsland, Kathmandu in Nepal, KwaZulu-Natal en die Witwatersrand in Johannesburg waar sy ŉ studentedekaan was. Sy het ook as ŉ spesiale adviseur van die visekanselier by die Universiteit van Johannesburg gedien en is ŉ voormalige werknemer van die Suid-Afrikaanse Kernenergiekorporasie (Necsa), waar sy ŉ kantoor vir internasionale betrekkinge gestig het en die leer- en menslikeontwikkelingseenheid bestuur het. “Ons het sonder twyfel gevind dat prof. Dube die mees geskikte leier is om die universiteit vorentoe te neem,” sê Matthew Rantso, voorsitter van SUT se raad. “Met haar aanstelling glo ons as kollektief dat SUT in goeie hande is. Die universiteit is in ŉ beter posisie as wat dit al ooit vantevore was.”